**ЗАКОН**

**О ИНТЕРВЕНТНИМ НАБАВКАМА**

Члан 1.

Овим законом уређује се начин интервентних набавки производа, робе и средстава у условима озбиљних поремећаја на тржишту Републике Српске (у даљем тексту: Република).

Члан 2.

Производи, роба и средства из члана 1. овог закона су: основни пољопривредни производи (укључујући и резерве меса у живој стоци) и индустријско-прехрамбени производи неопходни за исхрану становништва, одређени индустријско-непрехрамбени производи, сировине, репродукциони материјал, енергетски производи, деривати нафте и друга средства потребна за производњу и транспорт робе, који су од посебног значаја за Републику.

Члан 3.

Озбиљни поремећаји на тржишту настају у случају: великих природних непогода, техничко-технолошких, еколошких катастрофа, ратног стања и непосредне ратне опасности и других ванредних прилика које доводе до несташице добара за потребе привреде и снабдијевања становништва.

Члан 4.

Влада Републике Српске (у даљем тексту: Влада) доноси Одлуку којом проглашава постојање озбиљних поремећаја на тржишту из члана 3. овог закона.

Члан 5.

Влада једном годишње, на приједлог Министарства трговине и туризма, најкасније до 30. новембра текуће године, доноси План интервентних набавки производа, робе и средстава (у даљем тексту: План).

(2) Планом се дефинишу врста, количина и вриједност производа, робе и средстава, као и носиоци снабдијевања у јединицама локалне самоуправе.

(3) Носиоци снабдијевања у јединицама локалне самоуправе су привредна друштва и друга правна и физичка лица која су оспособљена да на најбољи начин, благовремено и ефикасно, учине доступним производе, робу и средства.

(4) Министарство трговине и туризма (у даљем тексту: Министарство) у сарадњи са јединицама локалне самоуправе сачињава листу носилаца снабдијевања.

(5) Влада једном годишње подноси Народној скупштини Републике Српске Извјештај о реализацији Плана.

Члан 6.

(1) На основу одлуке из члана 4. овог закона, а у складу са Планом, Министарство закључује уговор са носиоцима снабдијевања.

(2) Министарство води Регистар закључених уговора са носиоцима снабдијевања.

Члан 7.

(1) Одлуку којом се проглашава престанак озбиљног поремећаја на тржишту доноси Влада, уколико то није утврђено одлуком из члана 4. овог закона.

(2) Министарство израђује и доставља Влади на разматрање Информацију о реализацији Плана интервентних набавки производа, робе и средстава.

Члан 8.

(1) Финансијска средства за интервентне набавке производа, робе и средстава у условима озбиљних поремећаја на тржишту Републике обезбјеђују се у буџету Републике.

(2) Производи, роба и средства из члана 2. овог закона надокнађују се према тржишним цијенама утврђеним прије настанка озбиљних поремећаја на тржишту.

Члан 9.

Ступањем на снагу овог закона престаје да важи Закон о робним резервама („Службени гласник Републике Српске“, број 109/11).

Члан 10.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-805/17 ПРЕДСЈЕДНИК

Датум:20. јул 2017. године НАРОДНЕ СКУПШТИНЕ

***Недељко Чубриловић***